Esiteks lähtuti siin Moskvast saadud mallist. Nimelt oli NSV Liidu valitsuse j.a usuasjade nõukogu loodud 14. septembril 1943 NSVL-i Rahvakomissaride Nõukogu otsusega.  Moodustis paistab iseenesest küll välja NKVD/KGB järjekordse variasutusena, ent oli ka hädatarvilik puhver riigist ametlikult lahutet kirikuga. Teiseks, erariietes gebistid pandi sovetimpeeriumi keskvalitsuse loodud ja Vene Õigeusukiriku (VÕK) asjade nõukogu nimelist puhverorganit juhtima, kuna see ametkond oli kirikuasjadega kõige paremini kursis. Kes siis veel?! Aastast 1918 oli Venemaa ristiusklike elu kulgenud alul VČK/GPU ning - pärast N Liidu moodustamist - OGPU/ NKVD/ NKGB/ MGB valvsa pilgu all. Need  suhted olid vaenulikud ja viisid aina sügavama lõheni riigi ja kiriku vahel, kuna ka usujuhid ei soostunud koostööle ususalgajate surverežiimiga. Jumalas nagu kirikuski nähti väljasurevat ja reaktsioonilist igandit, kommunismiürituse jaoks lootusetult minetatud usklikud aga väärisid ja saidki tähelepanu vaid repressoone ja/või vastuluuret teostavailt asutusilt.